–Er der krav til engelskkundskaberne for ansøgere til de engelsktalende lande? Deltagerne skal bestå en engelsktest (SLEP) i forbindelse med ansøgningen. Derfor har vi ikke et decideret karakterkrav for faget engelsk. Ansøgere med mange karakterer i den lave ende af skalaen eller med fag, der er dumpet, kommer dog ikke i betragtning, da AFS i værtslandet ikke vil kunne finde skole til dem. Udvekslingsstudenterne optages på lige vilkår med de øvrige elever på de amerikanske High Schools. –Er der krav til franskkundskaber til de fransktalende lande? Til Frankrig forventes det, at deltagerne har haft fransk i folkeskolen. Til Belgien og Canada stilles der ikke deciderede krav, men vi anbefaler kraftigt, at deltagerne enten har haft fransk i folkeskolen eller tilmelder sig et franskkursus, så de kan lidt grundlæggende fransk inden ankomsten. –Er der krav til tyskkundskaber til de tysktalende lande? I Schweiz og Østrig forventes det, at deltagerne hurtigt vil kunne begå sig i skolen. Hvis du har haft tysk i folkeskolen, vil dette være rigeligt. Til Tyskland forventes det, at du er motiveret for at lære sproget undervejs.